Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 364/11/5507	Námestovo, 15.2.2012
EEČ : 2-41-12-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 157 odsek 1, 2 písmeno a/ Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Námestovo
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 500,00 € 
b.	Peňažná suma určená na všeobecne prospešné účely: 800,00 € 
c.	Konkrétny adresát peňažnej sumy určenej na všeobecne prospešné účely: 
     Občianske združenie ŽIVOT  NÁDEJ XXXXX 
d.	Suma odovzdaná štátu na peňažnú pomoc obetiam trestnej činnosti: 400,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Odd.výkonu služby DI OR PZ Dolný Kubín pod spisovou značkou ORP-23/DI-DK-2011.

Skutková veta: 
	Dňa 20. 06. 2011  v čase okolo 11.40 hodine na Ulici Hviezdoslavovej v Námestove cúval s osobným motorovým vozidlom značky TOYOTA YARIS medzinárodnej poznávacej značky Českej republiky XXXXX, pričom sa dostatočne nevenoval cúvaniu a i napriek nedostatočnému rozhľadu dozadu si  nezaistil bezpečné cúvanie pomocou spôsobilej a náležite poučenej osoby, v dôsledku čoho zadným nárazníkom narazil do chodkyne XXXXX, narodená  XXXXX, ktorá po náraze spadla na vozovku, pričom utrpela  zlomeninu krčka stehennej kosti vľavo  pod hlavicou s posunom kostných úlomkov s dobou liečenia a práceneschopnosti minimálne 6 mesiacov, čím porušil ustanovenia  § 4 odsek 1 písmeno c/, e/, g/ a § 22 odsek  3 Zákona číslo 8/2009 Z.z. o cestnej premávke a o zmene a doplnení niektorých zákonov v platnom znení.
Odôvodnenie: 
	Poverený príslušník Okresného riaditeľstva PZ, Okresného dopravného inšpektorátu,  Dolný Kubín  pod spisovou značkou ORP-23/DI-DK-11  vykonával skrátené vyšetrovanie proti obvinenému XXXXX, pre prečin ublíženia na zdraví podľa § 157 odsek 1 Trestného zákona.  

Po skončení skráteného vyšetrovania predložil poverený príslušník  PZ spisový materiál na tunajšiu prokuratúru spolu s návrhom na podanie obžaloby na obvineného XXXXX  pre prečin ublíženia na zdraví podľa § 157 odsek 1 Trestného zákona.  Skutok bol následne prokurátorom prekvalifikovaný na prečin  ublíženia na zdraví podľa § 157 odsek 1, 2 písmeno a/  Trestného zákona. 

Následne dozorujúci prokurátor dospel k  záveru, že dokazovanie bolo vykonané v náležitom rozsahu a v súlade so zákonom, pričom v danej trestnej veci bolo potrebné uskutočniť úkony mediácie za účelom naplnenia podmienok pre uzavretie zmieru podľa § 220 odsek 1 Trestného poriadku. 

Po vykonaní mediácie    som zistil, že v predmetnej veci sa koná o prečine, na ktorý zákon ustanovuje trest odňatia slobody, ktorého hranica neprevyšuje hranicu uvedenú v ustanovení § 220 odsek 1 Trestného poriadku, teda o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov. 

Obvinený XXXXX   v dohode o zmieri zo dňa 16. 01. 2012 písomne vyhlásil,  že spáchal skutok, ktorý mu je kladený za vinu,  dňa 16. 01. 2012 poškodenej XXXXX, nad rámec povinného zmluvného poistenia,  uhradil sumu vo výške 500,- Eur, splnil si oznamovaciu povinnosť a škodovú udalosť nahlásil  zmluvnej poisťovni v Českej republike, poškodenej sa ospravedlnil, svoje konanie oľutoval  a so zmierom výslovne súhlasil, pričom nie sú odôvodnené pochybnosti o tom, že tak urobil slobodne, vážne a určito. 

Poškodená XXXXX  v dohode o zmieri zo dňa 16. 01. 2012   písomne vyhlásila, že  dňa 16. 01. 2012 od obvineného,   nad rámec povinného zmluvného poistenia,  prijala  sumu vo výške 500,- Eur, ktorá suma predstavovala náklady spojené s ošetrením a starostlivosťou o ňu zo strany príbuzných, obvinený sa jej ospravedlnil a svoje konanie oľutoval, ona jeho ospravedlnenie prijala a so zmierom výslovne súhlasí. 

Obvinený XXXXX, narodený 10. 12. 1983 zložil do pokladne Okresnej prokuratúry Námestovo peňažnú čiastku vo výške 800,- Eur určenú na všeobecne prospešné účely, z ktorej suma 400,- Eur je určená štátu na peňažnú pomoc poškodeným podľa osobitného zákona a zvyšná suma vo výške 400,- Eur je určená pre Občianske združenie ŽIVOT - NÁDEJ XXXXX, pričom táto peňažná suma nie je zrejme neprimeraná závažnosti  spáchaného prečinu.

K osobe obvineného XXXXX bolo zistené, že  v posledných 2 rokoch  pred spáchaním stíhaného skutku  nebol  priestupkovo riešený. Doposiaľ  súdom trestaný.

Vyhodnotením všetkých vykonaných dôkazov a vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného na jeho osobné a majetkové pomery som dospel k záveru, že takýto spôsob rozhodnutia je dostačujúci.

Vzhľadom k vyššie uvedeným skutočnostiam som rozhodol tak, ako je uvedené vo výrokovej časti tohto uznesenia. 
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jaroslav Kocúr
prokurátor